ནང་པའི་ཆོས་སྤྱི་དང༌།ལྷག་པར་དུ་ཐེག་པ་ཆེན་པོའི་ཆོས་ཀྱི་འགྲོ་སྟངས་འདི་ཚན་རིག་གི་འགྲོ་སྟངས་དང་གཅིག་གྱུར་ལྟ་བུ་ཡིན།དཔེར་ན།བཅོམ་ལྡན་འདས་ཀྱིས།དགེ་སློང་དག་གམ་མཁས་རྣམས་ཀྱིས།།བསྲེགས་བཅད་བརྡར་བའི་གསེར་བཞིན་དུ།།ལེགས་པར་བརྟག་ལ་ང་ཡི་བཀའ།།བླང་བར་བྱ་ཡི་གུས་ཕྱིར་མིན།།ཞེས་ངའི་རྗེས་འབྲང་པ་ཚོས་ངས་བཤད་པ་འདིར་ཁྱེད་རང་ཚོས་བརྟག་དཔྱད་བྱེད་དགོས།བརྟག་དཔྱད་བྱས་ཏེ་རྒྱུ་མཚན་ཡོད་པ་དང༌།ཕན་ཐོགས་ཡོད་པ་མཐོང་སོང་ན་ཡིད་ཆེས་དང་ལག་ལེན་བྱེད་དགོས།བརྟག་དཔྱད་མ་བྱས་པར་ང་ལ་གུས་པ་དང་དད་པ་རྒྱུ་མཚན་དུ་བྱས་ཏེ་ལམ་སང་ཡིད་ཆེས་བྱས་ན་མི་འགྲིགས་ཞེས་བཅོམ་ལྡན་འདས་ཀྱིས་གསུངས་ཡོད།